Nõukogu määrus (EÜ) nr 1207/2001,

11. juuni 2001,

millega nähakse ette Euroopa Ühenduse ja teatavate riikide vahelist kaubavahetuse enamsoodustusrežiimi reguleerivate sätete kohaste liikumissertifikaatide EUR.1 väljastamise, kaubaarve deklaratsioonide ja vormide EUR.2 koostamise ning teatavate heakskiidetud eksportija tunnistuste väljastamise lihtsustamise kord ning tunnistatakse kehtetuks määrus (EMÜ) nr 3351/83

EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artiklit 133,

võttes arvesse komisjoni ettepanekut

ning arvestades järgmist:

(1) Nõukogu 14. novembri 1983. aasta määrusega (EMÜ) nr 3351/83, milles sätestatakse Euroopa Majandusühenduse ja teatavate riikide vahelist kaubavahetuse enamsoodustusrežiimi reguleerivate sätete kohaste liikumissertifikaatide EUR.1 väljastamise ja vormide EUR.2 koostamise lihtsustamise kord, [1] nähti ette sooduspäritolureeglite õige kohaldamine teatavatest kolmandatest riikidest ühendusse eksportimise suhtes.

(2) Pärast määruse (EMÜ) nr 3351/83 vastuvõtmist on tolli valdkonnas aset leidnud palju muudatusi.

(3) Ühtse turu kontekstis on leitud, et ettevõtted, mis ekspordivad kaupu ühest või mitmest liikmesriigist, kus ei ole nende asukoht, ning soovivad kasutada päritolutõendi väljastamise lihtsustatud menetlust, peavad mõnikord igas ekspordi lähteliikmesriigis taotlema eraldi loa. Soovitav on nimetatud olukorda lihtsustada, tagades samal ajal soodustuskorra nõuetekohase toimimise jätkumise.

(4) Päritolutõendite väljastamise või kontrollimise eest vastutavad asutused peaksid suutma täita ühenduse soodustuskorra kohased kohustused nõutavateks tähtaegadeks.

(5) Selguse huvides tuleks määrus (EMÜ) nr 3351/83 kehtetuks tunnistada ja asendada see käesoleva määrusega,

ON VASTU VÕTNUD KÄESOLEVA MÄÄRUSE:

Artikkel 1

Reguleerimisala

Käesoleva määrusega nähakse ette eeskirjad, mille eesmärk on hõlbustada:

a) liikumissertifikaatide EUR.1 väljastamist liikmesriikide asutuste poolt ning kaubaarve deklaratsioonide või vormide EUR.2 koostamist ühenduse eksportijate poolt;

b) mitmes liikmesriigis kehtivate heakskiidetud eksportija lubade väljastamist;

c) liikmesriikide vahelise halduskoostöö meetodite toimimist.

Artikkel 2

Tarnijate deklaratsioonid ja nende kasutamine

1. Tarnijad esitavad ühenduse sooduspäritolureeglite osas deklaratsiooni vormis informatsiooni toodete staatuse kohta.

2. Tarnijate deklaratsioone kasutavad eksportijad tõenditena, eelkõige lisades neid liikumissertifikaatide EUR.1 väljastamise taotlustele või koostades nende alusel kaubaarve deklaratsioone või vorme EUR.2.

Artikkel 3

Tarnija deklaratsioonide koostamine

Tarnija esitab eraldi deklaratsiooni iga kaubasaadetise kohta, välja arvatud artiklis 4 nimetatud juhtudel.

Deklaratsiooni lisab tarnija konkreetse saadetisega seonduvale kaubaarvele või saatelehele või muule äridokumendile, milles kirjeldatakse asjaomaseid kaupu piisavalt täpselt, et neid oleks võimalik identifitseerida.

Tarnija võib deklaratsiooni esitada igal ajal, ka pärast kaupade kättetoimetamist.

Artikkel 4

Pikaajalised tarnija deklaratsioonid

1. Kui tarnija tarnib konkreetsele kliendile regulaarselt kaupu, mille staatus jääb sooduspäritolureeglite osas eeldatavalt pikaks ajaks muutumatuks, võib ta mitme saadetise kohta esitada ühe deklaratsiooni (edaspidi "pikaajaline tarnija deklaratsioon"). Pikaajalise tarnija deklaratsiooni võib väljastada kuni üheks aastaks deklaratsiooni väljaandmise kuupäevast arvates.

2. Pikaajalise tarnija deklaratsiooni võib väljastada tagasiulatuva mõjuga. Sellisel juhul ei tohi kehtivusaeg ületada ühte aastat alates deklaratsiooni jõustumisest.

3. Kui pikaajalise tarnija deklaratsiooni kehtivusaeg tarnitavate kaupade suhtes lõpeb, teatab tarnija sellest viivitamata ostjale.

Artikkel 5

Tarnija deklaratsioonide vorm ja koostamine

1. Toodete suhtes, mis on saanud sooduspäritolustaatuse, väljastatakse tarnija deklaratsioon I lisas ette nähtud vormis ning pikaajalise tarnija deklaratsioonid II lisas ette nähtud vormis.

2. Toodete suhtes, mis on ühenduses läbinud töö või töötluse, kuid ei ole sooduspäritolustaatust saanud, väljastatakse tarnija deklaratsioon III lisas ette nähtud vormis ja pikaajalise tarnija deklaratsioon IV lisas ette nähtud vormis.

3. Tarnija deklaratsioon peab kandma tarnija omakäelist originaalallkirja ning võib olla koostatud valmistrükitud vormis. Kui arve ja tarnija deklaratsioon on koostatud arvutis, ei pea deklaratsioonile käsitsi alla kirjutama, kui tarnija võtab kliendi ees kirjalikult kohustuse vastutada täielikult iga tema isikut nimetava tarnija deklaratsiooni eest selliselt, nagu oleksid need tema poolt käsitsi alla kirjutatud.

Artikkel 6

Teabesertifikaadid INF 4

1. Tarnija deklaratsiooni täpsuse või autentsuse kontrollimiseks võivad tolliasutused nõuda, et eksportija saaks tarnijalt V lisas esitatud vormis teabesertifikaadi INF 4.

2. Teabesertifikaadi INF 4 väljastab selle liikmesriigi tolliasutus, kus on tarnija asukoht. Nimetatud asutustel on õigus nõuda mis tahes tõendeid ja kontrollida tarnija raamatupidamisdokumente ning teha mis tahes kontrollimisi, mida nad vajalikuks peavad.

3. Tolliasutused väljastavad teabesertifikaadi INF 4 kolme kuu jooksul alates tarnijate taotluse saamisest, nimetades selles, kas tarnija antud deklaratsioon oli tõene.

4. Täidetud sertifikaat antakse tarnijale, kes edastab selle eksportijale, et anda see üle asjaomasele tolliasutusele.

Artikkel 7

Deklaratsioonide ja tõendavate dokumentide säilitamine

1. Tarnija deklaratsiooni koostanud tarnija säilitab kõiki deklaratsiooni õigsust tõendavaid dokumente vähemalt kolm aastat.

2. Tolliasutus, kellelt taotleti teabesertifikaadi INF 4 väljaandmist, säilitab taotluse vormi vähemalt kolm aastat.

Artikkel 8

Heakskiidetud eksportija luba

1. Eksportija, kes sageli ekspordib kaupu liikmesriigist, kus ei ole tema asukoht, võib saada sellist eksporti hõlmava heakskiidetud eksportija staatuse.

Selleks esitab ta taotluse selle liikmesriigi pädevatele tolliasutustele, kus on tema asukoht ja kus ta säilitab päritolutõendeid sisaldavat dokumentatsiooni.

2. Kui lõikes 1 nimetatud asutused on veendunud, et asjaomaste lepingute päritoluprotokollides või autonoomseid sooduskordi käsitlevates ühenduse õigusaktides sätestatud tingimused on täidetud, ning väljastavad loa, teatavad nad sellest asjaomaste liikmesriikide tollile.

Artikkel 9

Vastastikune haldusabi

Liikmesriikide tolliasutused aitavad üksteisel kontrollida tarnija deklaratsioonides esitatud andmete õigsust ning tagada, et heakskiidetud eksportija lubade süsteem toimiks nõuetekohaselt.

Artikkel 10

Tarnija deklaratsioonide kontroll

1. Kui eksportija ei suuda esitada teabesertifikaati INF 4 nelja kuu jooksul alates tolliasutuselt taotluse saamisest, võivad eksportiva liikmesriigi tolliasutused küsida asjaomaste toodete sooduspäritolureeglite alla kuulumise kohta kinnitust otse tarnija asukohaliikmesriigi asutustelt.

2. Lõike 1 kohaldamisel saadavad eksportiva liikmesriigi tolliasutused taotluse saanud liikmesriigi tolliasutustele kogu neile kättesaadava teabe ning põhjendavad oma järelepärimise vormi või sisu.

Taotluse põhjendamiseks esitavad nad kõik saadud dokumendid või teabe, mis annavad alust kahelda tarnija deklaratsiooni täpsuses.

3. Kontrolli teostavad selle liikmesriigi tolliasutused, kus tarnija deklaratsioon väljastati. Kõnealused asutused võivad nõuda tõendeid, teostada tootja raamatupidamisdokumentide kontrolli või teha muid kontrolle, mida nad vajalikuks peavad.

4. Kontrolli taotlenud tolliasutusi teavitatakse tulemustest niipea kui võimalik teabesertifikaadi INF 4 abil.

5. Kui viie kuu jooksul alates kontrollitaotluse saamisest ei ole vastust saadud või kui vastus ei sisalda piisavalt andmeid toodete tegeliku päritolu kindlakstegemiseks, võivad eksportiva liikmesriigi tolliasutused väljastatud liikumissertifikaadid EUR.1 ja kaubaarve deklaratsioonid või nimetatud dokumentide põhjal koostatud vormid EUR.2 kehtetuks tunnistada.

Artikkel 11

Kehtetuks tunnistamine

Määrus (EMÜ) nr 3351/83 tunnistatakse kehtetuks.

Viiteid kehtetuks tunnistatud määrusele käsitatakse viidetena käesolevale määrusele.

Artikkel 12

Üleminekusätted

1. Enne käesoleva määruse jõustumist väljastatud tarnija deklaratsioonid, sealhulgas pikaajalise tarnija deklaratsioonid, jäävad kehtima.

2. Määruses (EMÜ) nr 3351/83 esitatud näidiste kohaseid tarnija deklaratsioone võib väljastada 12 kuu jooksul alates käesoleva määruse jõustumisest.

3. Määruse (EMÜ) nr 3351/83 V lisas esitatud tüübile vastavaid teabesertifikaate INF 4 võib kasutada 12 kuu jooksul alates käesoleva määruse jõustumisest.

Artikkel 13

Jõustumine

Käesolev määrus jõustub kahekümnendal päeval pärast selle avaldamist Euroopa Ühenduste Teatajas.

Käesolev määrus on tervikuna siduv ja vahetult kohaldatav kõikides liikmesriikides.

Luxembourg, 11. juuni 2001

Nõukogu nimel

eesistuja

M. Sahlin

[1] EÜT L 339, 5.12.1983, lk 19.

--------------------------------------------------

I LISA

+++++ TIFF +++++

--------------------------------------------------

II LISA

+++++ TIFF +++++

--------------------------------------------------

III LISA

+++++ TIFF +++++

--------------------------------------------------

IV LISA

+++++ TIFF +++++

--------------------------------------------------

V LISA

Teabesertifikaat INF 4 ja teabesertifikaadi INF 4 taotlus

1. TRÜKKIMISJUHISED

1.1. Vorm teabesertifikaadi INF 4 väljaandmiseks trükitakse valgele puidumassi jääkideta kirjapaberile, mille kaal on 40-65 grammi ruutmeetri kohta.

1.2. Vormi mõõdud on 210 × 297 mm.

1.3. Vormide trükkimine on liikmesriikide kohustus; vormil on seerianumber, mille abil saab seda identifitseerida. Vormid trükitakse ühes ühenduse ametlikus keeles.

+++++ TIFF +++++

Märkused

1. Sertfikaatides ei tohi olla kustutusi ega ülekirjutusi. Kõik muudatused tuleb teha ebaõigete andmete mahatõmbamise ja vajalike paranduste lisamise teel. Selliseid muudatusi tohib teha üksnes sertifikaadi täitnud isik ning need peab heaks kiitma väljaandjariigi või -territooriumi tolliasutus.

2. Sertifikaadile kantavate andmete vahele ei tohi jätta tühikuid ning igale kaubaartiklile peab eelnema järjekorranumber. Viimase kaubaartikli alla tuleb tõmmata horisontaaljoon. Kasutamata ruum tuleb sellisel viisil läbi kriipsutada, et ei oleks võimalik teha hilisemaid lisandusi.

3. Kaupu tuleb kirjeldada kooskõlas kaubandustavadega ning piisavalt täpselt, et neid oleks võimalik identifitseerida.

4. Vorm täidetakse ühes ühenduse ametlikus keeles. Infot andva või taotleva liikmesriigi tolliasutus võib taotleda talle esitatud dokumentides esitatud info tõlkimist ühte või mitmesse selle liikmesriigi ametlikku keelde.

+++++ TIFF +++++

+++++ TIFF +++++

--------------------------------------------------